Nos Mathildis, comitissa Nivernensis, notum facimus quod nos, amore Dei, et ob remedium animæ nostræ, dedimus et in perpetuum concessimus, in puram et perpetuam eleemosynam, Deo et domui monialium de Lisigniis, usuagium suum, ad unam quadrigam, in nemore nostro de Grandfay, et ubi illi de Cruisiaco utuntur, videlicet ad nemus mortuum quod non defert fructum, et ad nemus mortuum, ad duo capita jacens super terram, ad opus ipsius domus tantum; et quatuor modios vini, annuatim percipiendos, tempere vindemiarum, in decimis nostris de Tornodoro. Promiserunt, autem, nobis abbatissa et conventus ipsius domus, bona fide, unam missam de Sancto-Spiritu, qualibet hebdomada, quamdiu vixerimus, et post obitum nostrum, nostrum anniversarium, annuatim, in dicta domo sua in perpetuum sollempniter celebrare. In cujus rei testimonium, nos eisdem abbatissæ et conventui nostras præsentes litteras concessimus, sigilli nostri munimine roboratas. Datum, apud Tornodorum, die jovis proxima ante festum Omnium-Sanctorum, anno Domini millesimo ducentesimo quinquagesimo-primo, mense octobris.